b'\n_START_ARTICLE_\nMare\xc8\x99al\n_START_PARAGRAPH_\nMare\xc8\x99al reprezint\xc4\x83 termenul ce desemneaz\xc4\x83 fie o demnitate civil\xc4\x83 acordat\xc4\x83 militarilor cu merite deosebite, fie un grad militar, \xc3\xaen func\xc8\x9bie de \xc8\x9bara care \xc3\xael acord\xc4\x83._NEWLINE_Termenul a ap\xc4\x83rut \xc3\xaen Fran\xc8\x9ba pe vremea regelui Filip-August \xc8\x99i desemna persoana care se ocupa de caii regelui, func\xc8\x9bie ce presupunea foarte mult\xc4\x83 responsabilitate \xc8\x99i \xc3\xaencredere din partea suveranului. \xc3\x8en timp, termenul a ajuns s\xc4\x83 reprezinte \xc3\xaen Fran\xc8\x9ba o demnitate civil\xc4\x83 acordat\xc4\x83 generalilor sau amiralilor care au \xc3\xaenf\xc4\x83ptuit fapte de arme notabile sau care au avut merite politice ie\xc8\x99ite din comun._NEWLINE_\xc3\x8en Rom\xc3\xa2nia, demnitatea de mare\xc8\x99al a fost acordat\xc4\x83 onorific pentru prima dat\xc4\x83 Regelui Ferdinand I prin citirea c\xc4\x83r\xc8\x9bii de mare\xc8\x99al la 18 noiembrie/1 decembrie 1918._NEWLINE_Prin Decretul lege nr. 2451/16.06.1930 a fost creat\xc4\x83 demnitatea de mare\xc8\x99al. Potrivit legii, demnitatea era onorific\xc4\x83 \xc8\x99i se conferea generalilor, \xc3\xaen gradul de general de corp de armat\xc4\x83, ce au condus cu succes opera\xc8\x9biunile armatei rom\xc3\xa2ne \xc3\xaen func\xc8\x9bia de \xc8\x99ef al Marelui Cartier General sau de comandant titular al unei armate._NEWLINE_\xc3\x8en Rom\xc3\xa2nia, prin Legea nr.14 din 28 decembrie 1972 privind organizarea ap\xc4\x83r\xc4\x83rii na\xc8\x9bionale a Republicii Socialiste Rom\xc3\xa2nia (art. 34), publicat\xc4\x83 \xc3\xaen Buletinul Oficial nr. 160/29 decembrie 1972, s-a stabilit c\xc4\x83 gradul de mare\xc8\x99al este cel mai \xc3\xaenalt grad din cadrul Armatei Rom\xc3\xa2ne . \xc3\x8en articolul 62, s-a stabilit c\xc4\x83 pentru acest grad nu exist\xc4\x83 o limit\xc4\x83 de v\xc3\xa2rst\xc4\x83 \xc3\xaen grad p\xc3\xa2n\xc4\x83 la care cadrele permanente ale for\xc8\x9belor armate pot fi men\xc8\x9binute \xc3\xaen activitate._NEWLINE_Prin Legea nr. 80 din 11 iulie 1995 privind statutul cadrelor militare , s-a stabilit c\xc4\x83 pentru merite militare excep\xc8\x9bionale, \xc3\xaen timp de r\xc4\x83zboi, Pre\xc8\x99edintele Rom\xc3\xa2niei poate acorda generalilor de armat\xc4\x83 (cu 4 stele) gradul de mare\xc8\x99al, care este cel mai \xc3\xaenalt grad militar.\n_START_SECTION_\nMare\xc8\x99al al Finlandei\n_START_PARAGRAPH_\nMare\xc8\x99al al Finlandei (finlandez\xc4\x83: Suomen marsalkka, suedez\xc4\x83: Marskalk av Finland) este titlul care a fost acordat conduc\xc4\x83torului armatei finlandeze, Carl Gustaf Emil Mannerheim, cu ocazia \xc3\xaemplinirii v\xc3\xa2rstei de 75 de ani, \xc3\xaen 4 iunie 1942._NEWLINE_\xc3\x8en prezent, cel mai mare grad \xc3\xaen armata finlandez\xc4\x83 este generalul de 4 stele.'